Ondersoek na beweerde korrupsie by EOH afgehandel | Netwerk24
Deur Petrus Malherbe 03 Julie 2019 11:23
Die ondersoek na beweerde korrupsie met staatskontrakte by EOH is afgehandel, het die tegnologiemaatskappy Woensdag aangekondig.
Die regsfirma ENSafrica het die ondersoek hanteer en 'n verslag daaroor aan EOH se direksie oorhandig.
Luidens 'n verklaring op die JSE se nuusdiens Sens het die direksie die bevindinge van die verslag bestudeer en praat dit tans met rolspelers.
Die inhoud van die verslag is nog nie bekend nie. Volgens EOH gaan hy "relevante bevindinge" en "gevolglike stappe" op of kort ná 16 Julie aankondig.
Die beleerde maatskappy gaan reeds etlike maande gebuk onder bewerings van korrupsie in sy kontrakte met Eskom.
Die kragreus het 'n aankondiging hieroor in Januarie gedoen nadat 'n interne ondersoek onreëlmatighede opgespoor het in sy handelinge met EOH.
Daar word onder meer beweer dat die maatskappy 'n kontrak van R120 miljoen op 'n onvanpaste wyse met die Suid-Afrikaanse departement van verdediging aangegaan het.
'n Fluitjieblaser het die maatskappy in November by die Amerikaanse Securities & Exchange Commission (SEC) gaan aanmeld, waarna Microsoft 'n jarelange kontrak met EOH beëindig het.
Dié stap het die maatskappy se inkomste 'n enorme knou toegedien.
EOH het vandeesweek ook die verkoop van sy belang van 70% in Construction Computer Software (CCS) vir R444 miljoen aangekondig.
EOH het sy belang in CCS aan die Duitse tegnologiefirma RIB verkoop. Hy gaan dié geld gebruik om van sy skuld te delg.